AaB overvintrer på Superligaens næstsidsteplads syv point under nedrykningsstregen. Der venter derfor klubben en af de vigtigste halvsæsoner nogensinde, for hvis ikke holdet får masser af point, så vil holdet rykke ud af landets bedste række for første gang siden 1986. For cheftræner Erik Hamrén skal de 12 dage i Spanien give ham nogle af de svar fra truppen, som han skal bruge. Først og fremmest skal han finde en angriber, som kan lave målene for AaB,  og det har knebet med effektiviteten i både efteråret og årets foreløbige træningskampe. - Vi har haft mange målchancer, men vi har ikke scoret mål. Det håber jeg kan blive bedre, siger Erik Hamrén. Skal målene komme fra Helenius AaB har forstærket sig i vinterpausen med den tidligere topscorer i Superligaen, Nicklas Helenius. Han kan måske være nøglen til mål for AaB. Endnu er det ikke blevet til Helenius-scoringer i træningskampene, og mandag måtte han nøjes med let træning. En mindre skade i baglåret driller. - Det er ikke så slemt. Vi troede først, at det var en lille forstrækning eller fibersprængning, men det er bare et træt baglår. Jeg mærkede lidt i slutningen af kampen mod Horsens, og så ville vi ikke tage nogen risiko, fordi vi så en lille væskeansamling på ultralydsscanningen, fortæller Nicklas Helenius. AaB møder AGF i foråets første kamp i Superligaen. Det er hjemme på Portland Park d. 17. februar. Det er her, at AaBs redningsmission i ligaen begynder, og om Nicklas Helenius bliver redningsmanden kan kun tiden vise. - Man kan aldrig garantere at noget bliver en succes, men der er stor chance for det, hvis man arbejder stenhårdt for det, og jeg er topmotiveret for det, siger Nicklas Helenius. Tæt målmandsduel: Tre kæmper om en plads Det er ikke kun i angrebet, at Erik Hamrén leder efter svar. Der er også et stort spørgsmål, hvem som skal vogte målet og forhindrer modstanderne i at score. Tre målmand kæmper om den ene plads i målet, og umiddelbart ligner det en tæt duel mellem stortalentet Theo Sander og den tyske U21-landsholdsmålmand Nico Mantl, som er blevet lejet for forårssæsonen. - Det er en fed konkurrene. Det er to dygtige keepere, som jeg konkurrerer med hver dag. Vi arbejder hårdt, og vi lærer af hinanden, så det er egentlig kun en fed opgave, siger Theo Sander. Theo Sanders præstationer har ifølge vedholdende rygter tiltrukket sig opmærksomhed fra europæiske storklubber som Juventus og Manchester City. Transfervinduet lukker i tirsdag aften, og det tyder på, at den unge målmand fortsætter i AaB i hvertfald forårssæsonen ud. - Det er dejligt med interesse, men der er ikke noget konkret, siger Theo Sander. AaB spiller to træningskampe under deres 12 dages ophold i Oliva. Den første er på fredag mod det svenske hold Sirius, som spiller i den bedste række i Sverige.

Opsummering:
Græsset i Spanien er grønnere end i Danmark, og det er under den blå himmel og det spanske solskin, at AaB gør de sidste forberedelser til premieren i 3F Superligaen om mindre end 3 uger.